Jos eläkekatto asetettaisiin 3000 euroon ja toteutettaisiin verotuksella, summalla kustantaisi koko vanhusten laitoshoidon.

Metalliliiton suuret ammattiosastot aloittavat kamppailun eläkekatosta, jollainen heidän mukaansa tulisi saada myös Suomeen. Turun metallityöväen ammattiosasto 49:n mukaan sovittu eläkeratkaisu heikentää entisestään työelämän heikoimmissa asemissa olevien asemaa. Eläkekatto toisi tähän ”edes pientä oikeudenmukaisuutta”.

”Nyt jos koskaan on syytä aloittaa keskustelu siitä, voitaisiinko korkeimpiin eläkkeisiin kohdistaa leikkauksia, kun kaikilta muiltakin yhteiskunnan jäseniltä vaaditaan uhrauksia”, osaston tiedotteessa todetaan.

Osaston puheenjohtaja Antero Palomäki sanoo, että aloite on tarkoitus viedä liittovaltuustoon ja saada koko Metalliliitto mukaan. Liitto pitää valtuuston kokouksia vähintään kahdesti vuodessa ja sen työvaliokunta valmistelee asioita liittohallitukselle.

– Eläkkeistä päättävät ja neuvottelevat johtajat vastustavat eläkekattoa, mutta miksi, kysyy Palomäki.

Melkein miljardin säästöt

Eläkekatto tarkoittaa sitä, että eläkkeen ylittäessä tietyn kuukausittaisen rajan, ei eläkettä enää maksettaisi. Osaston mukaan eläketurvakeskuksen tilastojen pohjalta on laskettu, että 3000 euron eläkekatto toisi viime vuoden eläkemenoilla laskettuna jopa 855 miljoonan euron säästöt.

ILMOITUS

Jos katto toteutettaisiin verotuksella, rahoilla voisi osaston mukaan kattaa lähes kaikkien Suomen lukioiden ja kirjastojen tai vanhusten laitospalvelujen kustannukset. Vanhusten laitoshoidon palvelujen kokonaismenot vuonna 2012 olivat 733 miljoonaa euroa.

Turun osasto kirjoittaa tiedotteessaan Suomen olevan Viron ohella yksi harvoista Euroopan maista, joissa eläkekattoa ei ole säädetty. Eläkekatto on käytössä esimerkiksi Ruotsissa, Norjassa, Saksassa, Ranskassa, Yhdysvalloissa ja Kanadassa.

Koskisi viittä prosenttia

Osaston mukaan Suomessa eläkkeet ovat pieniä. Vuonna 2012 keskivertoeläkeläinen sai eläkettä 1486 euroa kuukaudessa. Jos 3000 euron eläkekatto tulisi nyt voimaan, se koskisi kaikista eläkeläisistä vain noin viittä prosenttia eli 65 000 henkilöä. Loppuihin lähes 1,4 miljoonaan eläkeläiseen se ei vaikuttaisi.

Saadakseen 3000 euron kuukausieläkkeen on täytynyt tehdä 40 vuoden työuran töitä yli 5000 euron kuukausipalkalla eli vähintään 60 000 euron vuosiansioilla.

”Jotkut pääsevät tähän nopeastikin, esimerkiksi Nokian entisen toimitusjohtajan Stephen Elopin tuleva kuukausieläke on 5900 euroa. Hän hankki sen Nokialla neljässä vuodessa”, metallityöläiset huomauttavat tiedotteessaan.

”Olisi oikeudenmukaista, että kun eläkkeen aika koittaa, arvostettaisiin tehtyä työtä tasaisemmin. Sitä paitsi useimmilla heistä, jotka saavat tai ovat saamassa hyvin suuria eläkkeitä, on myös runsaasti omaisuutta.”

Metallilaisten mukaan eläkekatto olisikin melko kivuton tapa kerätä veroeuroja.

”Onhan me näitä tehty”

Viime vuosina mediasta on totuttu lukemaan lähinnä työnantajapuolen aloitteista. Antero Palomäen mielestä yritystä työntekijäpuolellakin ainakin ammattiosastojen tasolta löytyy, mutta otsikoihin se harvemmin päätyy.

– Onhan me näitä aloitteita tehty, mutteivät ne yleensä mediassa meni läpi. Ei saada näkyvyyttä, vaikka kuinka yritettäisiin. Ja rivijäsenet ihmettelevät, miksei mitään tapahdu.

Turun metallityöväen ammattiosaston lisäksi mukana ovat ainakin Tampereen metallityöväen ammattiosasto, Porin metallityöväen ammattiosasto, Helsingin metallityöväen ammattiosasto, Lahden metallityöväen ammattiosasto, Tornion metallityöväen ammattiosasto, Rautaruukin työntekijäin ammattiosasto sekä komennus- ja matkatyöläisten Helsingin seudun teollisuusasentajien osasto.